'આ દિનકર ડૉક્ટર છે, પણ ડોબો છે.' એ લોકો દેખાતા બંધ થયા એટલે હરિવલ્લભદાસ સોફા ઉપર બેઠા. પગ ઉપર પગ ચડાવીને એમણે ખુમારીથી કહ્યું. 'એ મહારાજે જે કહ્યું એ બધુંય મગજમાંથી ભૂંસી નાખો. ભ્રમિત અવસ્થામાં કોઇને ચિત્ર-વિચિત્ર વિચારોને લીધે કાલ્પનિક દૃશ્યો દેખાય, એને લીધે આપણે ચિંતા કરવાની જરૂર નથી.' અલકા, ભાવિકા અને શાલિનીના ચહેરા પર હજુય ભય અને ગભરાટ છલકાતો હતો એ જોઇને એમણે હસીને ઉમેર્યું. ' આપણું સદનસીબ એટલું કે એ ધર્માત્મા ધૂતારો નહોતો. કદાચ જ્ઞાની હશે એટલે આપણને હચમચાવી મૂકે એવી ભયાનક આગાહી કરીને એણે એના જ્ઞાનનું પ્રદર્શન કર્યું. આપણને ગભરાવી નાખ્યા પછી એણે સાચી સાધુતા દેખાડી. વિપત્તિનો ઉપાય કરવાની વિધિ કરવા માટે સવા લાખ રૂપિયા માગ્યા નહીં એટલી એની મહેરબાની!'